Farkas Árpád

*A kályhák lázadása*

Föllázadnak egyszer a kályhák.  
Eljön Celsius herceg, el!  
Túlfűtött álmok ravatalánál  
majd csöndes pásztortűz énekel.

S kihull az üreges szájból másfél  
millió egyenes szálfenyő,  
hatalmas zölddel lobban az égig,  
és másfajta álmok is buknak elő.

Néhány hántott gerenda, ékfa  
pattan ki s nyerít egy hintaló!  
Kalcium csattog a sercegő csontban,  
és fölsír a szappannak való.

Kiürülnek a vad tüzek lassan,  
hamvuk az égre pereg.  
Túlfűtött álmok ravatalánál  
kezdhetünk új éneket